Pia Olsen Dyhr (SF), 2009-02-26:
Set ud fra SF's synspunkt betyder hele lovforslaget generelt en styrkelse af den enkelte forbruger.
Vi synes for det første, at når det drejer sig om overførsel til tredjelande såsom USA, er det positivt, at det er inddraget, at det gøres nemmere for den enkelte forbruger, og at forbrugerbeskyttelsen ligeledes bliver øget.
Vi kan jo se, at der i dag er mange forbrugere, der vælger at oprette en konto i tredjelande, fordi det ikke er særlig simpelt med overførsler til tredjelande.
Med den måde, som det er skruet sammen på, vil det blive lettere for den enkelte forbruger.
Vi synes også, at det er meget positivt, at hvis udbyder ønsker at ændre i de rammebetingelser, der er sat op, skal det varsles for kunderne 2 måneder før.
Det vil gøre det meget mere gennemskueligt for en del forbrugere, som ikke følger med i ændringerne i deres betalingsydelser.
Mange af os kigger dårlig nok på de ting, der kommer ind ad brevsprækken, når det drejer sig om vores kreditkort, og vel egentlig også, når det drejer sig om vores pensioner og forsikringer - papirerne ryger generelt ud, hvis der er lidt for mange tal i dem.
Her er der simpelt hen et ønske om, at vi skal være mere opmærksomme på ændringer vedrørende vores kreditkort.
Det kunne f.eks. være en rejseforsikring, som er knyttet til ens kreditkort, og hvis betingelserne bliver ændret, skal det varsles, og så skal kunden gøres opmærksom på det.
Det synes vi også er positivt.
Vi synes ligeledes, det er positivt, at det bliver oplyst, hvilke rettigheder den enkelte forbruger har i forbindelse med fjernsalg.
Der er allerede i dag på det her område retningslinjer fra Forbrugerombudsmanden, men nu bliver det mere tvungent, når det bliver en del af en lov.
Så synes vi, det er yderst positivt, at det bliver klart, hvilke rettigheder forbrugerne har ved ulovlig brug af kortet.
Der er nogle forbrugere, der i dag kommer i klemme, og her bliver forbrugerne altså styrket i forholdet til udbyder.
Så synes vi, ligesom Dansk Folkeparti lagde op til, at det er godt, at betalinger i fremtiden skal gennemføres på én arbejdsdag, hvilket jo er fantastisk, når det gælder internationale overførsler.
Men vi vil gerne fastholde, at når det gælder danske overførsler, skal det selvfølgelig kunne lade sig gøre at overføre penge øjeblikkeligt.
Vi mener faktisk, at det bør undersøges, om det ikke er muligt i fremtiden at overføre penge endnu hurtigere end på én arbejdsdag.
Men det er bestemt et skridt på vejen, når man tænker på, at der i dag er mange banker, der vælger at holde på de her penge i flere dage på grund af rentefordelen.
Det kunne være oplagt at undersøge det nærmere.
Vi ved, at de både i Holland og England har gjort det nemmere at overføre penge.
Så ser SF enkelte småproblemer i lovforslaget, nemlig at der bliver opkrævet et gebyr af forbrugerne, hvis man, når man beder om at overføre penge, beder om, at der skal skrives noget til dem, som man overfører penge til.
Det kan man sagtens, hvis man er netbankbruger og har styr på internettet, men hvis man er en helt almindelig dansker og egentlig mest er vant til at gøre tingene på papir, vil det være oplagt at have mulighed for at få udbyder til at sende de her ting af sted.
Det kan også godt lade sig gøre, men der er simpelt hen et krav om opkrævning af gebyr.
Det mener vi faktisk er uhensigtsmæssigt.
Vi mener, at det skal være gratis, så de forskellige kunder ikke på den måde diskrimineres.
Sidst, men ikke mindst, er det lagt ind i lovforslaget, at det skal være et krav, at kunden kan opsige en betalingsydelse med en frist på 1 måned, og hvis det sker inden for 12 måneder, skal det være gratis.
Vi mener simpelt hen, at hvis en kunde vælger at opsige et aftaleforhold, skal det være gratis, ligegyldigt hvornår i perioden det sker.
Generelt er vi i SF positive over for det her lovforslag og vil arbejde videre i Erhvervsudvalget med de briller på.